
Táplálékkiegészítők színezéktartalmának meghatározása színméréssel, és fotoakusztikus spektrofotometriával

Az élelmiszerek színe az egyik legfontosabb és legkritikusabb paramétere a fogyasztói megítélésnek, ezért a gyártás folyamán külön figyelmet kell fordítani a színezőanyagok típusának és mennyiségének beállítására.
Vizsgálataink során két vörös színű élelmiszerszínezéket – betanint (E 162), illetve neokokcint (E 124) – tartalmazó kalibráló mintasorozatokat, valamint ugyanezen színezékeket tartalmazó, próbagyártásból származó pezsgőtablettákat tanulmányoztunk. Fő célunk az volt, hogy a táplálékkiegészítők (cukorkák, pezsgőtabletták) színezéktartalmát színmérés, valamint fotoakusztikus spektroszkópia segítségével határozzuk meg. A kapott eredményeket felhasználtuk ezen termékek gyártástechnológiájának – pontosabban, a préselés előtti keverési folyamat – optimalizálására. A színméréseket HunterLab MiniScan XE Plustípusú színmérővel, a fotoakusztikus méréseket pedig egy általunk felépített fotoakusztikus spektrofotométerrel végeztük.
A betanin, illetve neokokcin tartalom lineáris kapcsolatban van a mintákon mért L*, a*, ΔE* és C* színkoordinátákkal a vizsgált színezéktartalmon belül, ugyanakkor ez a b* színkoordinátára, illetve a h° számított színezeti szögre nem áll fenn. A betanin tartalmú minták színe a vörös és a kék, míg neokokcin tartalmúaké a vörös és a sárga félegyenesek által alkotott síknegyedben helyezkedik el. A neokokcin sokkal jobb színező hatással rendelkezett, mint a betanin, hiszen 1 m/m% színezéktartalom változásra jutó teljes színinger különbség változás betaninra 3,11, míg neokokcinra 120-as csökkenést eredményez.
A fotoakusztikus méréseknél szintén lineáris kapcsolatokat találtunk a fotoakusztikusan mért jel és a koncentrációk között, ám itt a mért eredmények relatív szórásai meghaladják a színmérésnél kapott szórásértékeket. Az is látható, hogy a szórások a színméréshez hasonlóan a természetes színezékre nagyobbak.
A próbagyártások vizsgálatai azt mutatták, hogy 25 perc keverés után sem az L*, az a*, a ΔE* és a C*, sem a fotoakusztikusan mért jel nem vesz fel állandó értéket –egyik színezékre sem - jelezve, hogy a keverési folyamat még nem fejeződött be.
A kapott eredmények alapján az alkalmazott optikai módszerek alkalmasak a por alakú táplálékkiegészítők színezék tartalmának meghatározására a gyakorlat számára is fontos koncentrációtartományban, így további vizsgálatok elvégzése után, és más analitikai módszerekkel kiegészítve, megbízható vizsgálatokat jelenthetnek gyártásközi és késztermék ellenőrző vizsgálatokként.



